Чэмпіянат свету па снукеры 2016

**Чэмпіяна́т све́ту 2016** (, таксама вядомы як *Betfred World Snooker Championship 2016* — ад назвы спонсара) — прафесійны рэйтынгавы турнір па снукеры, які праходзіў з 16 красавіка па 2 мая 2016 года ў тэатры Крусібл, у Шэфілдзе, Англія. Найпрэстыжнейшае і найбуйнейшае па рэйтынгавых ачках і прызавых грошах снукернае спаборніцтва, а таксама трэцяе спаборніцтва Трайной кароны ў сезоне 2015/2016. Турнір стаў 82-м розыгрышам чэмпіянату свету, які быў заснаваны ў 1927 годзе, і 40-м сусветным першынствам, якое праходзіла ў тэатры Крусібл. Кампанія Betfred у шосты раз і ў другі раз запар спансавала чэмпіянат свету. Прызавы фонд турніру склаў £1,500,100 (на £136,100 больш, чым у мінулым годзе), з якіх £330,000 атрымаў пераможца. Першы прыз турніру стаў рэкордным у гісторыі снукера.

Чэмпіянат уключаў у сябе тры кваліфікацыйныя раўнды, якія праходзілі на працягу васьмі гульнявых дзён з 6 па 13 красавіка 2016 года ў міжнародным спартыўным цэнтры «Ponds Forge» у Шэфілдзе і ў якіх гулялі 128 удзельнікаў. 16 пераможцаў апошняга кваліфікацыйнага раўнда патрапілі ў Крусібл, дзе да іх далучыліся 16 першых сеяных удзельнікаў, і, пачынаючы з 1/16 фіналу, яны ўсе гулялі на выбыванне. У першых трох раўндах турніру на арэне тэатру Крусібл выкарыстоўваліся два гульнявыя сталы, а ў паўфіналах і фінале — адзін.

Былыя чэмпіёны свету Стыў Дэвіс і Кен Доэрці, а таксама шасціразовы фіналіст Джымі Уайт і двухразовы фіналіст Мэцью Стывенс не здолелі прайсці кваліфікацыю да чэмпіянату. Шасціразовы чэмпіён Дэвіс, які правёў свой апошні прафесійны матч у першым кваліфікацыйным раўндзе супраць Фергала О'Браена (4:10), абвясціў аб завяршэнні сваёй 38-гадовай прафесійнай кар'еры на другі дзень чэмпіянату. Леташні чэмпіён Сцюарт Бінэм саступіў Алістэру Картэру ў першым раўндзе з лікам 9:10 і стаў 17-м снукерыстам з 1977 года, які выйграў першы чэмпіёнскі тытул і не змог абараніць яго ў наступным годзе. Леташні фіналіст Шон Мёрфі таксама пацярпеў паразу ў першым раўндзе ад Энтані Мак-Гіла (8:10). Такім чынам, гэты чэмпіянат стаў першым з 1980 года, калі дзеючыя чэмпіён і фіналіст вылецелі ў першым раўндзе.

Кайрэн Уілсан упершыню дайшоў да чвэрцьфінальнай стадыі чэмпіянату, што дазволіла яму ўпершыню патрапіць у топ-16 сусветнага рэйтынгу пасля чэмпіянату. 45-гадовы Алан Мак-Манус выйшаў у паўфінал чэмпіянату свету ўпершыню з 1993 года і ў паўфінал рэйтынгавага турніру ўпершыню з 2006 года, а таксама стаў самым узроставым паўфіналістам сусветнага першынства з 1985 года, калі да паўфіналу дайшоў 52-гадовы Рэй Рыярдан. Чэмпіянат свету 2016 года стаў першым у гісторыі, у паўфінале якога гулялі два прадстаўнікі Азіі, а таксама першым з 2005 года, калі да паўфіналу дайшлі два снукерысты з кваліфікацыі. У паўфінальным матчы паміж Дзінам Цзюньхуэем з Кітая, які вылецеў з топ-16 перад турнірам і ўпершыню з 2007 года гуляў у кваліфікацыі да сусветнага чэмпіянату, і Аланам Мак-Манусам снукерысты зрабілі 10 соценных брэйкаў, усталяваўшы новы рэкорд па колькасці сэнчуры ў прафесійным матчы. У сваю чаргу, Дзін, які аформіў 7 соценных брэйкаў, усталяваў новы рэкорд чэмпіянату свету і паўтарыў рэкорднае дасягненне Стывена Хендры, які выканаў 7 соценных серый у фінале чэмпіянату Вялікабрытаніі 1994 года. Апроч таго, ён перамог у матчы з лікам 17:11 і стаў першым азіятам у гісторыі, які дайшоў да фіналу чэмпіянату свету, а таксама першым удзельнікам кваліфікацыі з 2011 года, які дайшоў да фіналу. У другім паўфінальным матчы паміж Маркам Сэлбі і Маркам Фу з Ганконга, які дайшоў да паўфіналу ўпершыню з 2006 года, быў усталяваны новы рэкорд чэмпіянату па працягласці фрэйма — 76 хвілін і 11 секунд. Сэлбі перамог з лікам 17:15 і ў трэці раз выйшаў у фінал галоўнага снукернага турніру пасля паразы ў 2007 годзе і перамогі ў 2014 годзе. У чвэрцьфінальным матчы супраць Сэлбі Кайрэн Уілсан аформіў найвышэйшую серыю на турніры — 143 ачкі. У агульнай колькасці на чэмпіянаце свету было аформлена 86 соценных брэйкаў, што паўтарыла рэкордны вынік розыгрышу 2015 года. Дзін Цзюньхуэй, які аформіў 15 соценных брэйкаў, выканаў найбольшую колькасць соценных серый на чэмпіянаце з 2002 года, калі Стывен Хендры ўсталяваў рэкорд у 16 брэйкаў за 100 ачкоў.

Пераможцам турніру стаў Марк Сэлбі, які адразу захапіў ініцыятыву ў фінальным матчы супраць Дзіна, павёўшы з лікам 6:0, і скончыў першы гульнявы дзень з лікам 10:7, а на другі дзень давёў паядынак да перамогі з лікам 18:14, у другі раз перамогшы на найбуйнейшым снукерным спаборніцтве. Сэлбі перайграў на сваім шляху да тытула Роберта Мілкінса (10:6), Сэма Бэйрда (13:11), Кайрэна Уілсана ў чвэрцьфінале (13:8), Марку Фу ў паўфінальным матчы (17:15) і Дзіна Цзюньхуэя ў фінальным паядынку з лікам 18:14. Такім чынам, 32-гадовы лідар сусветнага рэйтынгу выйграў свой 18-ы прафесійны і сёмы рэйтынгавы тытул, а таксама шосты турнір Трайной кароны і другі турнір у 2016 годзе (пасля адкрытага чэмпіянату Гдыні). Сэлбі стаў 13-м снукерыстам у гісторыі, які выйграў чэмпіянат свету больш за адзін раз, і шостым снукерыстам, які зрабіў гэта ў тэатры Крусібл (з 1977 года). Апроч таго, гэтая перамога паспрыяла таму, што англічанін застаўся на першай пазіцыі ў рэйтынгу, скончыўшы пяты сезон запар у якасці снукернага лідара.

## Турнір 
 — месца праведзення кваліфікацыі чэмпіянату.]]
Чэмпіянат свету 2016 года стаў 82-м чэмпіянатам свету па снукеры, які штогод праходзіў з 1927 года з перапынкамі з 1941 па 1945 гады і з 1958 па 1963 гады. Турнір з'яўляецца адным з трох турніраў Трайной снукернай кароны (разам з чэмпіянатам Вялікабрытаніі і Мастэрс), а таксама самым прэстыжным і самым высокааплатным з усіх снукерных спаборніцтваў. З самога заснавання чэмпіянат свету праходзіў у розных гарадах Англіі, а таксама на востраве Джэрсі (1957), у Паўднёва-Афрыканскай Рэспубліцы (1965) і ў Аўстраліі (1971, 1975). З 1977 года сусветнае першынства праходзіць на арэне тэатру Крусібл у Шэфілдзе.

Чэмпіянат свету 2016 праходзіў пад эгідай сусветнай асацыяцыі прафесійнага більярда і снукера () і ўваходзіў у каляндар мэйн-тура, а таксама з'яўляўся дзясятым і апошнім рэйтынгавым турнірам снукернага сезона 2015/2016.

Матчы асноўнай стадыі турніру (31 паядынак) гуляліся на двух сталах арэны тэатру Крусібл, а кваліфікацыя спаборніцтва праходзіла ў міжнародным спартыўным цэнтры «Ponds Forge» у Шэфілдзе, Англія і скончылася за некалькі дзён да пачатку чэмпіянату свету.

## Прызавыя грошы 
Кампанія Betfred у шосты раз і ў другі раз запар спансіравала чэмпіянат свету па снукеры. Прызавы фонд турніру ўзрос у параўнанні з мінулым годам на £136,100 і склаў £1,500,100 (найвышэйшы прызавы фонд на чэмпіянаце свету з 2003 года). Таксама на £30,000 больш у параўнанні з чэмпіянатам свету 2015 атрымаў пераможца турніру — £330,000, якія сталі новым рэкордным першым прызам асобнага турніру ў гісторыі снукера.

Згодна з грашовай рэйтынгавай сістэмай, якая прыняла статус афіцыйнай з сезона 2014/2015, прызавыя грошы сталі эквівалентнымі рэйтынгавым ачкам. Такім чынам, рэйтынг снукерыста стаў адлюстроўваць суму прызавых грошай, якія ён зарабіў на рэйтынгавых турнірах за апошнія два гады.

### Дабрачыннасць 
Дабрачынная акцыя, якая была арганізавана ў 2014 годзе і адпаведна з умовамі якой спонсар турніру, кампанія Betfred, у 2015 годзе ахвяравала дзіцячаму хоспісу «Bluebell Wood» у Паўночным Энстане, графства Іаркшыр, які прапануе дапамогу і падтрымку дзецям і моладзі з прагназуемым неспрыяльным зыходам захворвання, 25 тысяч фунтаў стэрлінгаў, зноў адбылася і ў 2016 годзе. Кампанія паабяцала ахвяраваць хоспісу па 200 фунтаў стэрлінгаў за кожны сэнчуры, які снукерысты аформілі ў асноўнай стадыі чэмпіянату. Апроч таго, калі снукерысты выканалі б больш за 70 соценных серый у рамках чэмпіянату (што і адбылося ў канчатковым выніку), кампанія паабяцала ахвяраваць хоспісу суму ў £25,000. Да гэтага больш за 70 сэнчуры-брэйкаў было аформлена на чатырох чэмпіянатах свету, у тым ліку на апошнім, дзе быў усталяваны рэкорд па іх колькасці (86 соценных серый).

## Фармат турніру 
 у Шэфілдзе.]]
На чэмпіянаце свету 2016 прынялі ўдзел 144 гульцы, з якіх 119 — удзельнікі мэйн-тура і 25 — аматары. 128 удзельнікаў — гульцы з нумарамі пасеву з 17 па 144 пачалі турнір з першага кваліфікацыйнага раўнда ў фармаце матча на выбыванне (64 гульні), які праходзіў за 10 дзён да асноўнай стадыі. Пасля гэтага пераможцы гулялі паміж сабой у другім раўндзе (32 гульні) і ў заключным трэцім (16 гульняў). Пры гэтым пасеў чэмпіянату прадвызначаў немагчымасць сустрэчы гульцоў з нумарамі пасеву з 17 па 80 раней за другі кваліфікацыйны раўнд, гульцоў з нумарамі пасеву з 17 па 48 раней за трэці раўнд, а снукерысты з нумарамі пасеву з 17 па 32 увогуле не маглі патрапіць адзін на аднаго ў кваліфікацыі. Кваліфікацыя чэмпіянату свету ў трэці раз запар праходзіла ў міжнародным спартыўным цэнтры «Ponds Forge» у Шэфілдзе, Англія. Такім чынам, у асноўную стадыю спаборніцтва свету выйшлі 16 гульцоў, якія далучыліся да 16 снукерыстаў з нумарамі пасеву з 1 па 16.

16 пераможцаў трэцяга кваліфікацыйнага раўнда і 16 гульцоў, якія трапілі на чэмпіянат без кваліфікацыі, гулялі ў асноўнай стадыі на выбыванне, пачынаючы з 1/16 фіналу, дзе члены дзвюх гэтых груп гулялі паміж сабой. Лёсаванне турніру прадвызначала немагчымасць сустрэчы гульцоў топ-16 раней за 1/8 фіналу, гульцоў топ-8 раней чвэрцьфіналаў, гульцоў з першай чацвёркі сеяных раней паўфіналу і двух першых сеяных раней фіналу чэмпіянату свету. Пяць раўндаў асноўнай стадыі праходзілі на працягу семнаццаці дзён на самай вядомай снукернай арэне ў свеце ў тэатры Крусібл у Шэфілдзе, Англія.

## Кваліфікацыя 
Пасеў ігракоў на чэмпіянат свету 2016 быў утвораны паводле афiцыйнага рэйтынгу на 4 красавіка 2016 года (пасля адкрытага чэмпіянату Кітая 2016 года). Першы нумар пасеву атрымаў дзеючы чэмпіён свету Сцюарт Бінэм, які займаў другое месца ў рэйтынгу. Лідар сусветнага рэйтынгу Марк Сэлбі атрымаў другі нумар пасеву на чэмпіянаце.

### Кваліфікацыйная сетка 
### Соценныя брэйкі 
У 112 матчах кваліфікацыі да чэмпіянату свету гульцы аформілі 132 соценныя серыі, што на 49 сэнчуры больш, чым у такой жа колькасці матчаў у 2015 годзе.

Лідарамі па колькасці соценных серый сталі Алістэр Картэр, Джымі Робертсан і Напон Саенхам, якія зрабілі па 5 сэнчуры-брэйкаў і з якіх толькі Картэр прайшоў кваліфікацыю. Прыз за найвышэйшы брэйк, зроблены ў кваліфікацыі, роўны £1000, атрымаў Цепчая Ун-Ну, які аформіў серыю ў 144 балы ў матчы трэцяга кваліфікацыйнага раўнда супраць Энтані Мак-Гіла.

Ніжэй прадстаўлены ўдзельнікі, упарадкаваныя па іх найвышэйшай серыі на турніры. Насупраць пералічаны ўсе соценныя брэйкі кожнага гульца.

## Удзельнікі 
 Сцюарт Бінэм.]]
У асноўнай стадыі чэмпіянату свету 2016 прымалі ўдзел 16 гульцоў, якія мелі найвышэйшыя нумары пасеву, а таксама 16 снукерыстаў, якія перамаглі ў матчах трэцяга кваліфікацыйнага раўнда.

40-гадовы Роні О’Саліван прымаў удзел у 24-й асноўнай стадыі чэмпіянату свету запар, не прапусціўшы ніводнага турніру са свайго дэбютнага розыгрышу 1993 года. 45-гадовы Пітэр Эбдан гуляў на 23-м чэмпіянаце свету, прапусціўшы розыгрышы 2014 і 2015 года пасля свайго дэбютнага турніру ў 1992 годзе. У 22-і раз запар у Крусібле гуляў 40-гадовы Джон Хігінс, які дэбютаваў у 1995 годзе. 45-гадовы Алан Мак-Манус прымаў удзел у дваццатым розыгрышы асноўнай стадыі турніру, а 41-гадовы Марк Уільямс — у дзевятнаццатым.

У 2016 годзе ў Крусібл патрапіў толькі адзін дэбютант: 24-гадовы Мічэл Ман (74).

З усіх удзельнікаў максімальную колькасць чэмпіёнскіх тытулаў меў Роні О’Саліван (5 тытулаў: 2001, 2004, 2008, 2012, 2013) і ў выпадку чарговай перамогі мог зраўняцца з Стывам Дэвісам, які выйграў 6 чэмпіянатаў свету. Апроч О'Салівана чэмпіёнамі свету станавіліся яшчэ восем удзельнікаў турніру: Джон Хігінс (4 тытулы: 1998, 2007, 2009, 2011), Марк Уільямс (2 тытулы: 2000, 2003), Сцюарт Бінэм (2015), Марк Сэлбі (2014), Ніл Робертсан (2010), Грэм Дот (2006), Шон Мёрфі (2005) і Пітэр Эбдан (2002).

Сцюарт Бінэм, які ўпершыню стаў чэмпіёнам свету ў 2015 годзе, мог зруйнаваць так званы «праклён Крусібла»: ні адзін снукерыст, які выйграў чэмпіянат свету ў першы раз, не здолеў абараніць свой тытул з тых часоў, як галоўны турнір сезона праходзіць у Тэатры Крусібл ў Шэфілдзе (з 1977 года).

Самым узроставым удзельнікам асноўнай стадыі чэмпіянату свету 2016 года стаў 45-гадовы Пітэр Эбдан. Алану Мак-Манусу падчас турніру таксама было 45 гадоў, а Джо Пэры і Марку Уільямсу — па 41. Самым маладым гульцом, які патрапіў на сусветнае спаборніцтва, стаў 24-гадовы Мічэл Ман. Чжану Аньдзе, Кайрэну Уілсану і Майклу Уайту таксама было па 24 гады (пры чым Чжан быў малодшы за Мана ўсяго на адзін дзень, а Уілсан — усяго на тры дні), а Энтані Мак-Гілу — 25.

Ніжэй прадстаўлена табліца, якая дэманструе статыстыку выступленняў удзельнікаў спаборніцтва на ўсіх папярэдніх чэмпіянатах свету.

## Катыроўкі букмекераў 
16 красавіка, у дзень пачатку чэмпіянату свету, але да пачатку першага матча афіцыйны спонсар турніру кампанія Betfred выставіла наступныя каэфіцыэнты на перамогу ўдзельнікаў ва ўсім чэмпіянаце.

## Рэферы 
.]]
На матчах чэмпіянату свету працавала дзевяць рэферы з сямі краін.

Суддзёй фінальнага паядынку быў абраны Пол Кольер з Уэльса. Гэты фінал стаў другім вырашальным паядынкам найбуйнейшага снукернага спаборніцтва ў кар'еры Кольера, які судзіў фінальны матч чэмпіянату свету 2004 года паміж Роні О’Саліванам і Грэмам Дотам ва ўзросце 33 гадоў, стаўшы самым маладым рэферы, які абслугоўваў галоўны снукерны паядынак. У 2005 годзе ён таксама працаваў на фінальным паядынку Мастэрс паміж Роні О'Саліванам і Джонам Хігінсам, але ў хуткім часе пакінуў працу ў «World Snooker» з-за рознагалоссяў з кіраўніцтвам. Пры гэтым ён рэгулярна абслугоўваў матчы прэм'ер-лігі, якая праходзіла пад кіраўніцтвам арганізацыі «Матчрум Спорт», і працаваў на 11 паслядоўных фіналах гэтага турніру. У 2010 годзе ён вярнуўся да працы ў галоўнай снукернай арганізацыі пасля змены кіраўніцтва і рэгулярна з'яўляўся на найбуйнейшых турнірах па снукеры.

Упершыню ў Крусібле працаваў 45-гадовы англійскі рэферы Грэг Канілья.

Ніжэй прадстаўлены спіс усіх дзевяці рэферы, якія працавалі ў асноўнай стадыі чэмпіянату, а таксама матчы, якія яны абслугоўвалі ў рамках турніру.

## Расклад і кошт квіткоў 
Чэмпіянат свету 2016 года праходзіў на працягу 17 дзён (з суботы 16 красавіка па панядзелак 2 мая) за двума сталамі (паўфіналы і фінал праходзілі за адным сталом) на арэне тэатру Крусібл у Шэфілдзе, Англія. Кожны дзень на чэмпіянаце праходзіла па тры ці дзве гульнявыя сесіі. Кошт квіткоў на матчы спаборніцтва залежаў ад стадыі турніру, сесіі (часам чым пазней пачыналася сесія, тым даражэй каштавалі квіткі), дня тыдня (часам у выходныя дні квіткі каштавалі даражэй). На матчы першага раўнда квіткі каштавалі ад £17 да £25, на матчы другога раўнда — £25, на чвэрцьфіналы — ад £33 да £37, на паўфіналы — ад £40 да £45, на тры першыя сесіі фінальнага паядынку — £60, а на чацвёртую сесію фінала — £75. Апроч таго на ўсе сесіі чэмпіянату распаўсюджваліся квіткі класа «Premium», якія каштавалі значна даражэй за звычайныя (прыкладна ў два разы). На гульні паўфіналаў і фінальную гульню прадаваліся квіткі класа «VIP» (£200 — паўфіналы, £225—£250 — фінал).

## Лёсаванне 
Лёсаванне чэмпіянату свету 2016 года праходзіла 14 красавіка, на наступны дзень пасля заканчэння апошняга кваліфікацыйнага раўнда, і транслявалася ў прамым эфіры на афіцыйным канале YouTube Сусветнай асацыяцыі прафесійнага більярда і снукера. Кароткую цырымонію правялі адзін з заснавальнікаў кампаніі Betfred, галоўнага спонсара чэмпіянату, Фрэд Дан і старшыня кампаніі «World Snooker Limited» Бары Хёрн. Агучваў вынікі лёсавання вядомы снукерны майстар цырымоній Роб Уокер. Працэс заключаўся ў тым, што яны па чарзе даставалі з мяшочкаў невялікія шары з нумарамі ад 1 да 32, кожны з якіх азначаў нумар пасеву пэўнага гульца. У сваю чаргу ў мяшочку Дана былі нумары ад 1 да 16, а ў Хёрна — нумары ад 17 да 32, так як фармат першага раўнда чэмпіянату свету ўключаў у сябе матчы першых шаснаццаці сеяных супраць астатніх гульцоў. Такім чынам, адразу вызначаліся пары 1/16 фіналу чэмпіянату свету. Пары першага раўнда былі размеркаваныя ў турнірнай сетцы па класічных правілах: у выпадку выхаду ў наступны раўнд усіх ігракоў, якія маюць лепшы нумар пасеву, чым іхнія апаненты, 1-ы сеяны трапляе ў другім раўндзе на 16-га, 2-і — на 15-га, 3-ці — на 14-га і т.д., пасля чаго ў тым жа выпадку 1-ы нумар пасеву трапляе ў чвэрцьфінале на 8-га, 2-і — на 7-га, 3-ці — на 6-га і 4-ы — на 5-га, а ў паўфінале 1-ы сеяны трапляе на 4-га, а 2-гі — на 3-га.

### Вынікі лёсавання 
Ніжэй прадстаўлены вынікі лёсавання ў выглядзе пар першага раўнда чэмпіянату свету. Таксама падаецца лік асабістых сустрэч паміж снукерыстамі, лік асабістых сустрэч на рэйтынгавых турнірах і на чэмпіянатах свету асобна.

## Ход турніру 
### Першы дзень (16 красавіка) 
*Выбылі:  Пітэр Эбдан (32),  Сцюарт Бінэм (1)*

### Другі дзень (17 красавіка) 
*Выбылі:  Шон Мёрфі (3),  Стывен Магуайр (16)*

### Трэці дзень (18 красавіка) 
*Выбылі:  Дэвід Гілберт (22),  Грэм Дот (24),  Майкл Уайт (15),  Робі Уільямс (57)*

### Чацвёрты дзень (19 красавіка) 
*Выбылі:  Роберт Мілкінс (21),  Раян Дэй (20),  Ніл Робертсан (4)*

### Пяты дзень (20 красавіка) 
*Выбылі:  Мічэл Ман (74),  Чжан Аньда (71),  Мартын Гоўлд (12)*

### Шосты дзень (21 красавіка) 
*Выбылі:  Лян Вэньбо (18),  Джо Пэры (10)*

### Сёмы дзень (22 красавіка) 
*Выбыў:  Энтані Мак-Гіл (30)*

### Восьмы дзень (23 красавіка) 
*Выбылі:  Алістэр Картэр (31),  Майкл Холт (28),  Сэм Бэйрд (59)*

### Дзявяты дзень (24 красавіка) 
### Дзясяты дзень (25 красавіка) 
*Выбылі:  Марк Ален (7),  Джад Трамп (5),  Рыкі Уолдэн (9),  Роні О’Саліван (6)*

### Адзінаццаты дзень (26 красавіка) 
*Выбыў:  Марк Уільямс (13)*

### Дванаццаты дзень (27 красавіка) 
*Выбылі:  Кайрэн Уілсан (19),  Джон Хігінс (8),  Бары Хокінс (11)*

### Трынаццаты дзень (28 красавіка) 
### Чатырнаццаты дзень (29 красавіка) 
### Пятнаццаты дзень (30 красавіка) 
*Выбылі:  Алан Мак-Манус (29),  Марка Фу (14)*

### Шаснаццаты дзень (1 мая) 
### Семнаццаты дзень (2 мая) 
*Выбыў:  Дзін Цзюньхуэй (17)*

## Асноўная сетка 
## Фінал 
Абодва фіналісты, Дзін Цзюньхуэй і Марк Сэлбі, не даходзілі да фіналаў рэйтынгавых турніраў у сезоне 2015/2016 да чэмпіянату свету. Дзін гуляў у паўфінале Сусветнага гран-пры, дзе саступіў Шону Мёрфі з лікам 3:6, а Сэлбі даходзіў да паўфіналаў двух найбуйнейшых рэйтынгавых турніраў (да чэмпіянату свету), International Championship і чэмпіянату Вялікабрытаніі, дзе быў пераможаны будучымі чэмпіёнамі Джонам Хігінсам (9:4) і Нілам Робертсанам (6:0) адпаведна. Апроч таго, і Дзін і Сэлбі выйгралі па адным нізкарэйтынгавым турніры ў сезоне: кітаец атрымаў перамогу на адкрытым чэмпіянаце Хайніна, а англічанін — на адкрытым чэмпіянаце Гдыні.

Снукерысты два разы гулялі ў фіналах прафесійных спаборніцтваў, і ў абодвух выпадках перамогу святкаваў Дзін. На запрашальным турніры Цзянсу Класік 2008 года ён перамог у вырашальным фрэйме (6:5), а ў фінальным паядынку рэйтынгавага адкрытага чэмпіянату Уэльса 2012 года ён быў мацней за Сэлбі з лікам 9:6.

Для Дзіна Цзюньхуэя фінал сусветнага першынства стаў 15-м рэйтынгавым фіналам у кар'еры. Да гэтага ён выйграў 11 тытулаў рэйтынгавага ўзроўню і прайграў у 3-х фіналах. У прафесійнай кар'еры Марка Сэлбі гэты фінал таксама стаў 15-м на рэйтынгавых турнірах, з якіх да гэтага ён выйграў толькі 6 тытулаў, 8 разоў саступіўшы ў вырашальных паядынках турніраў.

Дзін упершыню дайшоў да фіналу чэмпіянату свету па снукеры, прайграўшы ў паўфінале розыгрышу 2011 года Джаду Трампу (15:17). У сваю чаргу, Сэлбі ў трэці раз гуляў у фінальным матчы сусветнага першынства. У 2007 годзе ён упершыню дайшоў да фіналу чэмпіянату свету, які стаў другім рэйтынгавым фіналам у яго кар'еры, і саступіў Джону Хігінсу з лікам 13:18, а ў 2014 годзе ён стаў чэмпіёнам свету, перамогшы ў фінале Роні О’Салівана з лікам 18:14.

Чэмпіянат свету 2016 года стаў першым розыгрышам найбуйнейшага снукернага турніру, у фінал якога патрапіў азіяцкі снукерыст.

|-
| colspan="3" align="center" | 

|-
| colspan="3" align="center" style="font-size: 100%" | 
|-
| align="right" | 103
| align="center" | 
| **126**
|-
| align="right" | **3**
| align="center" | Соценныя серыі
| 2
|-
| align="right" | **13**
| align="center" | Серыі 50+
| 10
|}

## Серыі, вышэйшыя за 50 ачкоў 
Ніжэй прадстаўлены ўдзельнікі, упарадкаваныя па іх найвышэйшай серыі на турніры. Насупраць пералічаны ўсе соценныя і паўсоценныя брэйкі кожнага гульца.

## Статыстыка турніру 
### Статыстыка гульцоў 
#### Якасная статыстыка 
### Статыстыка паводле краін 
### Агульная статыстыка 
## Змены ў рэйтынгу 
### Сітуацыя да турніру 
### Сітуацыя пасля турніру 
У табліцы прадстаўлены змены ў афіцыйным рэйтынгу ў рамках топ-64 пад дзеяннем вынікаў чэмпіянату свету 2016.

## Відэа 
## Крыніцы 
## Спасылкі 
* Чэмпіянат свету 2016 на Snooker.org 
* Статыстыка чэмпіянату свету 2016 на CueTracker.net 


Катэгорыя:2016 год у снукеры
Катэгорыя:Спорт у Англіі ў 2016 годзе
Катэгорыя:Снукерны сезон 2015/2016
Катэгорыя:Снукерныя турніры ў Англіі
Катэгорыя:2016 год у Шэфілдзе
Катэгорыя:Красавік 2016 года
Катэгорыя:Май 2016 года